Muddo markii aan halkii joogay oo ay gabadhii Aamina Suldaan uur ii yeelatay isla markaana uu sedkeedii soo dhowaaday ayaan ku idhi “Waxaan doonayaa inaan reerkayagii soo salaamo oo aan soo arko, ta kale reerkayaga muddo ayaan ka soo maqnaa meel aan jirana ma ogee aan isa soo ogaysiiyo inaan halkan joogo”, dabadeedna Aamina waxay arrintayda u sheegtay Suldaankii, ka dibna wuu ii yeedhay oo wuxuu igu yidhi “Xasan ma reerkii ayaad rabtaa inaad soo aragto”, “Haa” ayaan ku idhi, dabadeedna Suldaankii iyo islaantii soddohday reerkayagii ayey lacag badan iyo dhar iigu dhiibeen,ka dibna Suldaankii baa igu yidhi “Xasanow aabahaa waa nin daran oo wuxuu ku odhanayaa Xasanow xoolahan tirada badan xagee baad ka keetnay markaa ha nooga sheekayn ee waxaad ku tidhaahdaa Berbera ayaan ka imi,haddii uu ku yidhaahdo maxaad ka qaban jirtayna waxaad ku tidhaahdaa maraakiibta xoolaha ayaan ka shaqayn jiray,aroortana diyaar-garow waad tagaysaaye”.
